**LANDSORGANISASJONEN I NORGE**

**LO Trøndelag**

**Notat**

|  |  |
| --- | --- |
| **Til:** | **Tone A. Vorseth Graneggen** |
| **Kopi til:** |  |
| **Fra:** | Tone A. Vorseth Graneggen |

|  |  |  |  |
| --- | --- | --- | --- |
| Saksnr.: 24/1019 - 1 | Arkivkode:   | Saksbeh.: TOGR | Dato: 12.03.2024 |

**Vedtatte uttalelser fra LOs regionkonferanse i Trøndelag 7. - 8. mars 2024**

**Mottakere:**

|  |
| --- |
| Tone A. Vorseth Graneggen |

**Retten til heltid**

Retten til heltid er nå styrket i arbeidsmiljøloven, men det gjenstår at bedriftene følger opp og etterlever intensjonen i loven. Heltid skal nå være hovedregelen, og arbeidsgiver må dokumentere behovet for deltid. Det er bra. Likevel er det store utfordringer med deltidsproblematikk innenfor helsesektoren og over 1 600 deltidsstillinger innen varehandelen på [www.finn.no](http://www.finn.no) i dag.

LOs regionkonferanse står sterkt i troen på at arbeidstakeres rettigheter og arbeidsforhold må respekteres i samsvar med loven om fast ansettelse 14-1B AML.
Vi mener at et stabilt og trygt arbeidsmiljø er essensielt for trivsel og produktivitet, og derfor krever vi at arbeidsgivere overholder lovens intensjon og bokstav.

Vi vil derfor:

1. få en holdningsendring hos arbeidsgiver der loven blir brukt ute på arbeidsplassene

2. sørge for at tillitsvalgte ute på arbeidsplassene har gode nok verktøy for å ta denne kampen med arbeidsgiver

**Noe må skje med E14!**

Veistandarden på E14 fra Stjørdal til riksgrensen er bekymringsfull på grunn av økende trafikk og mulig militær aktivitet. En total utbedring av strekningen er det mest fornuftige alternativet, med fordeler for trafikksikkerhet og økonomi. Å få prosjektet prioritert i Nasjonal Transportplan krever politisk vilje og samarbeid mellom interessenter. Det er viktig å mobilisere ressurser og øke bevisstheten om fordelene ved å forbedre veistandarden på E14.

Med NATO-medlemskap til Sverige og Finland vil vi få en situasjon med ytterligere økning i militær trafikk på veien. Dette kombinert med handleslystne nordmenn med hytte på andre siden av grensa. Dette vil føre til økt tungtransport, dagens standard på E14 tåler ikke dette.

Statens vegvesen gjennomførte høsten 2023 en mulighetsstudie om utvikling av E14 fra Stjørdal til riksgrensen ved Storlien. I forbindelse med studien er det gjennomført registreringer av status for å påvise utfordringer og utbedringsbehov langs strekningen. Det er spesielt strekningen fra Austkil til Gudå som er mest kritisk. Den er smal, svingete og veldig rasutsatt. Det er på denne strekningen de største økonomiske ressursene må settes inn for å få en stabil og trafikksikker E14. Tre utbedringsalternativer er kostnadsberegnet:

• en total utbedring fra Halsøkrysset (E6) til riksgrensen er kostnadsberegnet til
kr. 10,3 mrd.

• del-utbedring Austkil – Gudå kostnadsberegnet til kr. 3,5 mrd.

• trinnvis utbedring, kr. 600 mill. fordelt over 6 år

Beregningene for helhetlig utbedring av E14 viser en trafikantnytte på over kr. 2,7 mrd. og reduserte ulykkeskostnader på mer enn kr. 600 mill. Beregning av tiltakene ved middels investeringsnivå gir trafikantnytte på kr. 578 mill. og reduserte ulykkeskostnader på kr. 230 mill.

Regionkonferansen krever at total utbedring av veiprosjektet E14 løftes inn og prioriteres høyt i Nasjonal Transportplan.

**Politisk kontroll over strømprisene**

Regjeringens tiltak for å dempe strømprisene er et skritt i riktig retning, men mange mener at støtteordningene fortsatt ikke er tilstrekkelige. Strømprisen bør ikke være en omfordelingsmekanisme, og det er enighet om at omfordeling heller bør skje gjennom skatter og avgifter. Når husholdninger med to faste og skattbare inntekter likevel blir tvunget ut i matkøer og sosialstønad på grunn av høye strømpriser, er det et tegn på at noe fundamentalt er galt.

Historisk har rimelige strømpriser vært avgjørende for norsk industri, spesielt den kraftintensive sektoren, som er avhengig av dette for vekst, investeringer og arbeidsplasser. Høye priser truer også lag, foreninger og aktiviteter for barn og unge. Tilgang på rimelig strøm er nøkkelen til et fungerende samfunn, og bør være under nasjonal politisk styring. Prisfluktuasjonene rammer lavtlønnede hardest og forsterker sosiale forskjeller. Forutsigbare strømpriser er viktig for å sikre varme i hjemmene våre og unngå økonomisk usikkerhet.

Ifølge Statnett vil hele kraftoverskuddet i Norge være borte innen fem år. Derfor haster det med å sette i gang oppgraderinger av eksisterende vannkraftverk og energieffektivisering som kan sikre nok kraft i landet. NVE må få fortgang på behandlingen av konsesjonssaker der behandlingstiden er på flere år, selv på lite kontroversielle saker. Private aktører kan fritt operere i kraftmarkedet uten å eie et 3 kW bensinaggregat til produksjonsmaskineri, ei 25 meters skjøtesnelle i distribusjons nett som skal driftes og vedlikeholdes. Dette kan ikke få fortsette. I framtiden skal det ikke være mulig å drive spekulativ handel i kraftmarkedet med frislippet som har blitt muliggjort med energiloven og energimarkedspakkene fra Brussel. Tysklands energipolitiske selvmord, en feilslått Energiwende ved å legge ned atomkraftverkene, skal ikke stå for norske skattebetaleres regning. På kort sikt må vi ha bedre støtteordninger for både privathusholdninger og næringslivet. På lang sikt må det rammer slik at norske innbyggere og næringsliv, sikres gode forutsetninger og kraftpriser på et forsvarlig nivå.

LOs regionkonferanse krever derfor:

 • det skal sikres forutsigbare og langsiktige kraftpriser for både privatpersoner, næringsliv og industri i kongeriket Norge

• det offentlige eierskapet til kraftproduksjonen i Norge skal fortsatt sikres for fremtidige generasjoner i all overskuelig fremtid

• det gis trygghet for at staten stiller opp med kompenserende tiltak mot høye strømpriser

• det innføres full stans i krafteksporten ved lav fyllingsgrad i vannmagasinene for å sikre bærekraftig tilgang på strøm

 • eksportkablene må kun benyttes til eksport av kraftoverskudd innenlands. disse eksportkablene er prisdrivende i kraftmarkedet

• elektrifiseringen av Norsk sokkel må stoppes, da det har minimal effekt på klimagassutslippene, og er direkte ulønnsomt med tanke på investeringskostnadene

 • staten bør så fort som mulig starte en utredning om utbygging av ren, stabil og regulerbar atomkraft via Statkraft, på norsk jord for å sikre kraft til fremtidige generasjoner

**Kompetansekrav til å starte bedrift med ansatte**

Hvilke plikter har du som arbeidsgiver? Som arbeidsgiver har man mange forpliktelser overfor sine ansatte. De viktigste pliktene i forholdet til arbeidstaker er omtalt i arbeidsmiljøloven, folketrygdloven, lov om obligatorisk tjenestepensjon (OTP-loven) og ferieloven. Vi opplever i større grad mangel på kunnskap i det å være arbeidsgiver som skaper mye unødvendig uro blant ansatte. Mye skyldes uvitenhet og kunnskapsmangel på lov og avtaleverk.

Bedre kompetanse vil i mange tilfeller gi et bedre arbeidsmiljø og arbeidshverdag for arbeidstakerne. Derfor bør det være obligatorisk for nye næringsdrivende å gjennomføre kurs som f.eks. skatteetaten avholder. Dette kurset må man kunne bestå for å drive et firma med ansatte. Dette kan gjøres før eller innen 3 måneder etter at virksomheten er opprettet. Som resultat av å innføre en slik ordning så kan dette medføre en reduksjon i bruken av statens lønnsgarantifond.

**Lønnstyveri gjennom obligatorisk tjenestepensjon (OTP)**

Lønnstyveri gjennom obligatorisk tjenestepensjon (OTP) er dessverre noe som skjer i vårt arbeidsliv i Norge. Fagbevegelsen og Byggebransjens uropatrulje har de senere år avdekket en rekke eksempler hvor arbeidsgiver har unnlatt å betale inn tjenestepensjon for sine ansatte. For å gjøre grep mot denne uretten som i all hovedsak rammer fremmedspråklige, utenlandske arbeidere så må smutthullene i regelverket rundt OTP tettes.

I kjølvannet av at tilsyn med OTP i 2021 ble overført fra Finanstilsynet til Skatteetaten så ser man nå flere bedrifter som følger loven på det området. Men Skatteetatens mandat er ikke tilstrekkelig for å få bukt med de verste aktørene som jukser med tjenestepensjon. Skatteetaten fører kun tilsyn med om arbeidsgiver som er pliktig til å opprette en pensjonsordning for sine ansatte, har gjort dette. Om arbeidsgiver har meldt inn alle sine ansatte som har rett på sparing av pensjon er altså ikke en del av tilsynets mandat.

For at alle arbeidere med krav på OTP får avsatt riktig beløp fra riktig dato så må OTP avtalene knyttes opp mot AA-registeret. Med dagens lovhjemmel kontrollerer Skatteetaten kun om avtalen er opprettet, og ikke om det faktisk betales inn.

Arbeidsgivere har i dag muligheten til å frivillig avtale en automatisert kobling mellom AA-registeret og pensjonsleverandør. Dessverre biter ikke frivillige ordninger på useriøse og kriminelle aktører.

Det må komme en lovendring som sier at alle bedrifter må benytte A-meldingen som grunnlag for registering av pensjonsdata, og med det sikre at arbeidstakere får sin rettmessige pensjonssparing.

**Læreplass til alle!**

I 2023 var det flere søkere til videregående skole som hadde yrkesfag som førstevalg. Dette er positivt! Likevel er det rundt 6000 elever som står uten læreplass samme år, disse må sikres.

Vi vet at det er for mange som opplever å bli diskriminert når de søker læreplass, og at det er vanskelig for elever uten nettverk. Å ikke få læreplass er alvorlig for eleven det gjelder, men det er også alvorlig for Norge. Det blir ikke noe grønt skifte uten flere fagarbeidere. Da har vi ikke råd til å la yrkesfagelevenes verdifulle kompetanse gå tapt.

Det finnes praktiske utfordringer med en generell lovfesting, men skal vi sikre den arbeidskrafta vi trenger i fremtiden, må arbeidsgivere holdes ansvarlige. Offentlige virksomheter kjøper varer og tjenester for store summer hvert år, og må bruke innkjøpsmakten sin til å påvirke private virksomheter. Private som gjør en jobb for det offentlige skal ha lærlinger, og det må følges opp i større grad enn i dag.

Å sikre alle læreplass kommer til å kreve forpliktende samarbeid mellom fylkeskommunen og næringslivet. Da trenger vi politikere som forstår hvor viktig yrkesfag er, og som er villige til å prioritere yrkesfagelevene.

 Vi trenger en lovfesting av læreplass slik at alle yrkesfagelevene som ønsker får mulighet til å fullføre utdanningen sin med et fag-/svennebrev, og at lærlingene får et trygt og godt læringsmiljø i bedriften.

**Sykehusøkonomien i Trøndelag**

LO Trøndelags regionkonferanse er dypt bekymret for den økonomiske situasjonen ved sykehusene i Trøndelag. Store økonomiske underskudd truer helsetilbudet for innbyggerne i Trøndelag og de ansattes arbeidsvilkår.

Innføringen av nytt journalsystem ved St. Olavs hospital har forsterket en allerede stram sykehusøkonomi. Den utfordrende prosessen med å sette systemet i drift har påvirket kapasiteten ved sykehuset, inntektsgenerering og belastningen på de ansatte har økt. For å justere for reduserte rammer og økte driftskostnader, må det nå gjøres innsparinger. Reduksjon av årsverk og andre besparelser kan gå ut over sykehustilbudet i hele Trøndelag fylke. Videre vil kostnadsreduksjoner for å balansere budsjettet belaste allerede slitne ansatte ytterligere.

Situasjonen er kritisk og krever øyeblikkelig oppmerksomhet. Regionkonferansen understreker viktigheten av tilstrekkelig finansiering for å unngå kutt som svekker pasienttilbudet og forverrer ansattes arbeidsforhold. Vi forventer at Helse- og omsorgsdepartementet sikrer nødvendige midler til drift for å opprettholde helsetjenester som er av god kvalitet og tilgjengelige for alle i Trøndelag. For å bevare et rettferdig helsevesen, er det avgjørende å forhindre et todelt helsesystem hvor økonomiske ressurser bestemmer tilgangen til helsetjenester.

LO Trøndelag står opp for et rettferdig og tilgjengelig helsevesen, der interesser til både pasienter og ansatte blir ivaretatt. Vi trenger gode sykehustjenester i Trøndelag!

**Arbeidstøy og vernetøy til ansatte i norske kommuner**

I alt for mange år, har det vært skjevfordeling og grov forskjells behandling mot det som ofte betegnes som kvinnedominerte yrkene.

Er man ansatt ved teknisk etat i kommunen, mann eller kvinne. Får man arbeidstøy og vernetøy, klær og sko for all slags vær. Er man ansatt ved omsorg eller oppvekst, er det til stadighet evig kamp, om å få arbeidstøy og vernetøy. Med store forskjeller mellom kommuner, og med forskjellig forståelse for hva som er arbeidstøy og vernetøy. Eksempelvis SKO.

Nå er det på tide at LO legger føringen for å sikre alle våre arbeidere en anstendig og et mer likestilt arbeidsliv på tvers av sektorer.

Sko skal på lik linje som andre plagg også betegnes som vernetøy, for ansatte i kvinnedominerte yrker, hvor de ferdes på vinter, vår og høst, hvor det er våt, fare for smitte, fare for slitasje på kne, hofte og rygg.

**Bruken av bemanningsbyrå og private tjenester må ned i offentlig sektor**

1. april 2023 ble innleieregelverket strammet inn, men fortsatt leies det inn arbeidere over en lav sko i flere av våre kommuner i Trøndelag. Noe er berettiget, men kan fortsatt ikke forstå mengden innleie som enkelte kommuner benytter seg av er sunt og bevarende for de som ønsker å etablere seg og jobbe på lang sikt.

Ved enkelte kommuner fører dette til at nyutdannende og ansatte i deltid skyves til side.
Dette blir en kostbar konsekvens, hvor turnover blant helsepersonell akselerer og fører til et tap av kostbar kompetanse for våre kommuner og innbyggere, som må ta til takke med kontinuerlig utrygg «svingdør-pleie», av 30 - 60 nytt personell som kommer innom hver uke.

Ha det klart; de innleide innehar kompetanse, men det handler om kontinuitet, tillit og troverdighet til våre innbyggere, som dessverre opplever å må forholde seg til ukjente fjes, og en usikkerhet til tjenestene.

LO må sette krav til regjeringen slik at de øker tempoet med å stenge igjen bruken av private helse og sosialtjenester og i oppvekstsektoren. Stopp opprettelsen av private utenlandske investorer som river ned velferdstjenestene samtidig som de tjener milliarder. Dette koster kommuner, fylker og landet milliarder hvert år, som ikke går tilbake til vårt velferdssystem men i stedet til kapitalister i utlandet.

**Boikott Israel**

Situasjonen i Palestina er ikke til å leve med. 31 000 drepte og 75 000 skadde i Gaza, og en enorm voldsbølge på Vestbredden, der barn og unge også drepes. Nesten 2 millioner mennesker er på flukt internt på Gaza, og det er mangel på alt som trengs for å leve. Vi er vitner til en terror som minner mye om et folkemord.

Vi krever at Norge går foran og iverksetter en økonomisk og kulturell boikott av Israel,
og at oljefondet trekker ut alle sine investeringer i landet og at det iverksettes internasjonale sanksjoner, akkurat som vi gjorde da Russland invaderte Ukraina.

Palestinerne har blitt terrorisert av Israel siden 1948, da 700 000 mennesker ble jaget på flukt i forbindelse med opprettelsen av staten Israel. Nå er det på tide at de får sin egen stat.

**Full støtte til kampen for tariffavtale og rettferdig pensjon for de ansatte i Olavshallen, Fagforbundet**

15 Fagforbundet medlemmer i Olavshallen står klare til å gå ut i streik fra arbeidsdagens begynnelse 12. mars, i kampen for noe så grunnleggende som en tariffavtale. LOs regionkonferanse i Trøndelag gir fullstøtte til Fagforbundets medlemmer i denne kampen.

Det er snart to år siden Olavshallen meldte seg ut av Samfunnsbedriftene og ble medlem av Spekter. Olavshallen var tidligere medlem av Samfunnsbedriftene og omfattet av hovedtariffavtalen i KS. For snart to år siden meldte arbeidsgiver overgang til Spekter, men forsikret ansatte og tillitsvalgte om at de ansatte ikke skulle tape på denne overgangen. Vilkårene skulle videreføres i en avtale med Spekter. Nå to år senere står de ansatte i Olavshallen AS fremdeles uten en tariffavtale.

Dette fordi arbeidsgiver stiller krav om at pensjonsordningen endres fra offentlig tjenestepensjon til innskuddspensjon. Dette kravet ble først fremmet i slutten av november 2023, og blir oppfattet som et brudd på forutsetningene for forhandlingene.

De ansatte i Olavshallen må fortsatt sikres en kollektiv, livsvarig og kjønnsnøytral pensjonsordning, primært ved å videreføre dagens offentlige tjenestepensjonsordning.

LOs regionkonferanse gir full støtte til Fagforbundets forhandlere i mekling og medlemmene i Olavshallen i denne kampen.

**Solidarisk og omfordelende pensjon**

Regionkonferansen i LO Trøndelag krever at pensjonssystemet skal bygges på solidariske og omfordelende prinsipper. Alle skal sikres en pensjon å leve av!

Heving av pensjonsalderen forutsetter at det store flertallet av yrkesaktive klarer å stå i jobb til de når ordinær pensjonsalder. Dette stemmer ikke overens med virkeligheten og gjennomsnittsalderen for å gå av med pensjon ligger under 67 år. Dette til tross for de økonomiske konsekvensene av å gå av "for tidlig".

De fleste ønsker å stå i jobb så lenge de kan, men for mange av oss setter helsa en stopper for det. LO må sørge for et arbeidsliv hvor flere kan stå i jobb til pensjonsalder og ingen tvinges til å arbeide utover det helsa tåler. Ansvar for tilrettelegging og insentiver til å stå lengre i arbeid må legges på bedriftene og ikke den enkelte.

Økt levealder betyr ikke nødvendigvis at flere år blir levd i friske år. Både levealder og helse er ulikt fordelt, hvor de med høyere inntekter ofte lever lenger enn de med lavere inntekter. Å heve pensjonsalderen kan fratvinge mange grupper muligheten til å nyte noen gode år som pensjonister. Det er også viktig å ta hensyn til at en del yrker har en tidlig start, slik som fagarbeidere som begynner sin karriere allerede i 18 - 19-årsalderen, mens de med høyere utdanning ofte starter noen år senere. Pensjon må være god for alle, uavhengig av utdanningsnivå.

Økt pensjonsalder resulterer i enda flere uføre, som vil komme svært dårlig ut i pensjonsforliket. Regionkonferansen krever at uføre kompenseres fullt ut for levealdersjusteringen, og skjermes frem til ordinær pensjonsalder.

Sliterordningene som er foreslått er en fattig trøst, og vil ikke løse de store problemene som pensjonsforliket medfører. Det må samtidig sikres gode tidligpensjonsordninger for de som av helsemessige årsaker ikke kan fortsette å arbeide. LO må forhindre at pensjonene blir redusert for de som må gå av tidlig, samt jobbe for å innføre tilstrekkelige tilleggspensjoner.